"רוג'ר ברנרדו כוכב, שחקן של החיים"
אלמוג כהן, ששיחק בבונדסליגה עם הרכש הטרי של הפועל תל אביב, סבור שהוא יתרום לה: "יש לו נתונים משוגעים, הוא שחקן בסגנון של ג'ון אוגו"
נדב צנציפרפורסם: 13.06.18 , 08:05
"רוג’ר ברנרדו כוכב כדורגל, שחקן של החיים". לקשר אינגלושטאט, אלמוג כהן, ששיחק בבונדסליגה יחד עם הרכש החדש של הפועל תל אביב, יש רק דברים טובים לומר עליו.
ברנרדו (32), שעל הצטרפותו לאדומים פורסם אתמול לראשונה ב-ynet ספורט, עשוי להיות הזר הבכיר בקבוצה בעונה הבאה וירוויח כ-220 אלף דולר לעונה. הברזילאי ינחת בישראל בימים הקרובים במטרה לחתום על חוזה לעונה אחת, עם אופציה לעונה נוספת.
רוג'ר ברנרדו במדי אתלטיקו מיניירו(צילום: getty images)
רוג'ר שיחק במשך שנתיים באינגולשטאדט לצד אלמוג כהן בבונדסליגה, שם שימש השחקן הרכב ורשם 59 הופעות. הוא שיחק במועדון עוד שלוש שנים קודם לכן, בליגה השניה.
"יש לו נתונים משוגעים", ניתח כהן שמכיר אותו מקרוב. "קשר שמרוויח כל כדור. הוא שחקן בסגנון של ג׳ון אוגו". ברנרדו הגיע לאינגלושטאדט אחרי ארבע שנים באנרג'י קוטבוס, עימה שיחק בליגה השנייה. בעונה שעברה השתייך לאתלטיקו מיניירו מהליגה הברזילאית, אבל לא שיחק בה בחודשים האחרונים.
הפועל תל אביב התייעצה עם אלמוג כהן בנוגע לשחקן, שצפוי להיכנס למשבצת של אביחי ידין. ההחתמה מעידה על היחסים הקרובים בין קובי רפואה להנהלה, שהחתימה את השחקן אחרי עבודה קשה של המאמן כדי להביאו.
אחרי ההחלטה של רפואה לשחרר 12 שחקנים מהסגל, בהם שבעה שחקנים המחזיקים בחוזה, שואפים כעת בהפועל תל אביב לצרף את ז'אורז'יניו. כמו כן ממתינים בקבוצה לעומר דמארי, שאמור להתמנות לקפטן ולהיחשב לשחקן הבכיר במועדון.